1200 kroner samt sit offers jakke, bukser og mobiltelefon. Det var hvad en 25-årig mand den 9. januar i år truede sig til i Hjørring. Manden blev tirsdag i Retten i Hjørring fundet skyldig i røveriet, som startede i en lejlighed i Hjørring. Der truede den 25-årige en anden person i lejligheden med, at han ville smadre flere flasker i hovedet på ham, hvis ikke han gav ham 1500 kroner. Den 25-årige fortsatte sine trusler og slog også sit offer, der til sidst foreslog at de kunne hæve pengene i en hæveautomat. Det blev ved Arbejdernes Landsbank i Hjørring hvor offeret hævede 700 kroner, som han sammen med 500 kroner, han havde på sig, gav til den 25-årige. Derefter slog han sit offer med en fyldt øldåse og truede ham til at aflevere jakke, bukser og mobiltelefon. - Det var vidnernes samstemmende og troværdige forklaringer, der sammen med overvågningsvideo fra banken og det faktum at han havde de omtalte kontanter på sig, da han blev anholdt, der fik ham kendt skyldig, fortæller anklager Thomas Klingenberg, der førte sagen. Den 25-årige skal nu gennemgå en ambulant mentalundersøgelse inden straffen for røveriet kan blive udmålt.
Røver truede sig til kontanter, jakke, bukser og mobiltelefon.